אנט בנינג

אנט פרנסין בנינג (באנגלית: Annette Francine Bening; נולדה ב-29 במאי 1958) היא שחקנית קולנוע ותיאטרון אמריקאית, זוכת שני פרסי גלובוס הזהב, פרס גילדת שחקני המסך ופרס BAFTA. כמו כן, הייתה מועמדת לארבעה פרסי אוסקר. בנינג נולדה בטופיקה שבקנזס שבארצות הברית, הוריה הם שירלי קת'רין (לבית אשלי), זמרת, וארנט גראנט בנינג איש מכירות ויועץ להדרכת מכירות. לבנינג אחות בשם ג'יין ושני אחים, בראדלי וביירון. משפחתה של בנינג עברה לגור בוויצ'יטה, שם בילתה את מרבית ילדותה, לאחר מכן עברה משפחתה לסן דייגו לצורך עבודתו של אביה. בנינג החלה את צעדי המשחק הראשונים שלה בתיכון "הנרי פטריק" שם שיחקה בתפקיד ראשי במחזמר "צלילי המוסיקה" ולאחר מכן עסקה בבישול ובצלילה. בנינג למדה במכללת סן דייגו מסה ולאחר מכן באוניברסיטת המדינה בסן פרנסיסקו שם רכשה תואר אקדמי בתחום התיאטרון. בזמן לימודיה באוניברסיטה הצטרפה לחברת שחקני התיאטרון "חממת התיאטרון האמריקאי", ובאותה העת ביססה עצמה בתחום התיאטרון ואף השתתפה במספר מחזאות שייקספיריים. במטרה לפתח את יכולות המשחק שלה על בימת התיאטרון עברה בנינג לניו יורק שם השתתפה במספר הצגות אוף ברודוויי, ביניהן "המולות חופיות". את הופעתה הראשונה בתחום הטלוויזיה ערכה בסדרה מקומית בשם "המצוד אחר קלוד דאלאס". את התפקיד הקולנועי הראשון שלה קיבלה ב-1988, בקומדיה לצידו של דן אקרויד "העולם הגדול והרחב". שנה לאחר מכן הופיעה בדרמה של מילוש פורמן, "הפיתויים האסורים של ואלמונט", לצידו של קולין פירת'. בשנת 1990 שיחקה בנינג במותחן הפשע "הנוכלים" שם גילמה את מרי לנגטריי, חברתו של רוי דילון (ג'ון קיוזאק). על תפקידה בסרט השלישי שעשתה מעולם קיבלה בנינג מועמדות לפרס אוסקר לשחקנית המשנה הטובה ביותר ומועמדות לפרס באפט"א. בשנה שלאחר מכן קיבלה מועמדות לפרס גלובוס הזהב על תפקידה בדרמת הפשע הביוגרפית זוכת 2 פרסי האוסקר של בארי לוינסון, "באגסי", שם גילמה את וירג'יניה היל, כוכבת קולנוע מצליחה ומאהבתו של הגנגסטר הנודע באגסי סיגל, המוכר בכינויו "באגסי" (וורן בייטי). בנוסף שיחקה בנינג לצידו של האריסון פורד בדרמה "בנוגע להנרי". ב-1995 גילמה בנינג את דמותה של המלכה אליזבת וודוויל, אשתו של אדוארד הרביעי, מלך אנגליה, בדרמת המלחמה המועמדת ל-2 פרסי האוסקר, "ריצ'רד השלישי". כמו כן הופיעה בדרמה הקומית של רוב ריינר, "הנשיא מאוהב", לצידם של מייקל דאגלס ומרטין שין. בסרט זה גילמה את סידני אלן וויד, פעילת איכות הסביבה, המנהלת מערכת יחסים עם נשיא ארצות הברית. על תפקידה בסרט קיבלה בנינג מועמדות שנייה לפרס גלובוס הזהב. לאחר מכן השתתפה בקומדיה הבדיונית של טים ברטון, "הפלישה ממאדים", לצד ברוס ויליס, ודנזל וושינגטון בדרמת הפעולה "המצור". ב-1999 הופיעה בנינג בתפקיד ראשי בדרמה זוכת 5 פרסי האוסקר של סם מנדס "אמריקן ביוטי". בסרט שיחקה את תפקידה של קרולין ברנהם, אישה קרה ויומרנית שדאגתה נתונה למה שהשכנים יחשבו ופרט לכך ולקריירה שלה דבר לא מטריד אותה, בוודאי לא מערכת היחסים הרעועה שלה עם בעלה, לסטר (קווין ספייסי). על תפקידה בסרט קיבלה בנינג את פרס באפט"א ומועמדות שנייה לפרס האוסקר, הפעם בקטגוריית פרס אוסקר לשחקנית הטובה ביותר, אותו הפסידה להילרי סוונק. על תפקידה קיבלה בנינג גם מועמדות שלישית לפרס גלובוס הזהב. ב-2004 זכתה בפרס גלובוס הזהב על תפקידה בדרמה הקומית "להיות ג'וליה" לצידו של ג'רמי איירונס. בסרט גילמה בנינג את ג'וליה לאמברט, שחקנית התיאטרון המתחילה לסבול מהתמוטטות עצבים בהגיעה לגיל הארבעים. על משחקה בסרט קיבלה מועמדות שלישית לפרס האוסקר, בקטגוריית פרס אוסקר לשחקנית הטובה ביותר אותה הפסידה גם כן להילרי סוונק. ב-2005 קיבלה בנינג מועמדות לפרס אמי ומועמדות חמישית לפרס גלובוס הזהב על תפקידה בדרמת המתח "גברת האריס". בסרט גילמה את ג'ין האריס, אישה שהואשמה ברצח דוקטור הרמן טרנהאור (בן קינגסלי), גבר איתו חיה במשך 14 שנה. ב-2006 שיחקה בדרמה הקומית "לרוץ עם מספריים", על תפקידה בסרט זה קיבלה מועמדות שישית לפרס גלובוס הזהב. ב-2010 זכתה בנינג בפעם השנייה בקריירה בפרס גלובוס הזהב לשחקנית הטובה ביותר בסרט קומי/מוזיקלי על הופעתה בדרמה הקומית "הילדים בסדר" בתפקיד מומחית הגינקולוגיה הלסבית ניק. ב-2011 זכתה על כך בפרס קריסטל למצוינות נשים בקולנוע. את פרס אוסקר לשחקנית הטובה ביותר לו הייתה מועמדת הפסידה לפייבוריטית של אותה השנה נטלי פורטמן. ב-2015 שיחקה לצד אל פצ'ינו בסרט "דני קולינס", על זמר רוק מזדקן שמכתב מפתיע משנה את חייו. ב-2017 שיחקה בקומדיית הדרמה של הבמאי מייק מיילס, "נשות המאה ה-20", לצד גרטה גרוויג, בילי קרודופ ואל פנינג. ב-2018 שיחקה בשלושה סרטים, "השחף" - דרמה היסטורית שביים מייקל מאייר, "כוכבים חיים לנצח" - סרט ביוגרפי על חייה של השחקנית גלוריה גראהם שביים פול מקגיגן, ו"החיים האלה" דרמה שביים דן פוגלמן. ב-2019 שיחקה בסרט "קפטן מארוול" את מאר-וול. בשנת 2024 שיחקה בתפקיד ראשי בסדרה "תפוחים לעולם לא נופלים", בשירות הזרמת המדיה "Peacock". ב-1985 נישאה בנינג לכוריאוגרף סטיבן וויט, אך הזוג נפרד כעבור שנה. ב-1992 נישאה בשנית, לשחקן וורן בייטי אותו הכירה על סט הסרט "באגסי". לזוג נולדו 4 ילדים. מדיה וקבצים בנושא אנט בנינג בוויקישיתוף אנט בנינג, במסד הנתונים הקולנועיים IMDb (באנגלית) אנט בנינג, באתר AllMovie (באנגלית) אנט בנינג, באתר Rotten Tomatoes (באנגלית) אנט בנינג, באתר Box Office Mojo (באנגלית) אנט בנינג, במסד הנתונים הקולנועיים KinoPoisk (ברוסית) אנט בנינג, באתר MusicBrainz (באנגלית) אנט בנינג, באתר Discogs (באנגלית) אנט בנינג, באתר אנציקלופדיה בריטניקה (באנגלית) עירית לינור, הפיתויים האסורים של ואלמונט, חדשות, 7 באוקטובר 1991 מאיר שניצר, סרט / רעמסס עבר בלאס־וגאס, חדשות, 15 במרץ 1992 רויטרס, "באגס"׳ מועמד לשמונה נוסי גלובוס הזהב, חדשות, 29 בדצמבר 1991 מאיר שניצר, סרט / זיוף אורגזמות הומניות, חדשות, 11 בדצמבר 1991 נילי ברקן, ‏חכם, חד, רענן. לא חתרני, באתר גלובס, 2 בפברואר 2000 ניר קיפניס, ‏ילדים, גברים וחתולים, באתר גלובס, 19 במאי 2003 ניר קיפניס, ‏הסרט "אמריקן ביוטי" כבר בן 15 שנה - ועדיין מצליח לעורר מחשבה, באתר גלובס, 11 בנובמבר 2014 פבלו אוטין, ‏באורך של החיים, באתר גלובס, 9 במאי 2005 אורי קליין, מדוע לאנט בנינג אין מזל, באתר הארץ, 27 בינואר 2005 בוב טורטלוטה, רויטרס, אמא סדרתית, באתר הארץ, 30 באוקטובר 2006 טל לוין, עכבר העיר, "הרשת החברתית" הוא המנצח הגדול בגלובוס הזהב, באתר הארץ, 17 בינואר 2011 טל לוין, עכבר העיר, נאום המלך הוא הזוכה באוסקר 2011, באתר הארץ, 28 בפברואר 2011 אורי קליין, אפילו אל פצ'ינו לא מציל את "דני קולינס", באתר הארץ, 11 במאי 2015 אורי קליין, תחושה של הערכה ותסכול מלווה את הצפייה ב"נשות המאה ה-20", באתר הארץ, 1 במרץ 2017 מיקי לוי, ‏לעומק התודעה, באתר גלובס, 2 במרץ 2017 ארז דבורה, "החיים האלה": תסבלו שעתיים וזה ייגמר, באתר ynet, 11 בנובמבר 2018 אורי קליין, "כוכבים חיים לנצח": בלעדיהם זה היה עוד סרט על דמות אמיתית, באתר הארץ, 19 בפברואר 2018 אורי קליין, "החיים האלה": יומרני, שטחי ומניפולטיבי - כל מלה מתאימה לתאר את הסרט הזה, באתר הארץ, 15 בנובמבר 2018 חגי לוי, אבהתו האחרונה (בינתיים) של וורן באטי, חדשות, 24 ביולי 1991 בני לנדאו, במיטה עם וורן בייטי, באתר הארץ, 10 באוקטובר 2002 Horton, Adrian (2024-01-08). "Golden Globes 2024: the full list of winners". The Guardian (באנגלית בריטית). ISSN 0261-3077. נבדק ב-2024-02-15. Alli Rosenbloom, Lisa Respers France, SAG Awards 2024: Winners list, CNN, ‏2024-02-25 (באנגלית) The 96th Academy Awards | 2024, www.oscars.org, ‏2024-01-23 (באנגלית)